**Informatīvais ziņojums**

„Priekšlikumi ienākumu nevienlīdzības mazināšanai”

Finanšu ministrija,

2013.gada \_\_\_\_\_\_\_

**Saturs**

[Tekstā lietotie saīsinājumi 3](#_Toc357009509)

[Terminu definīcijas 4](#_Toc357009510)

[Ievads 5](#_Toc357009511)

[1. Priekšlikumi ienākumu nevienlīdzības mazināšanai 7](#_Toc357009512)

[*1.1.* *Minimālās mēneša darba algas paaugstināšana* 8](#_Toc357009513)

[*1.2.* *Neapliekamā minimuma diferencēšana* 9](#_Toc357009514)

[*1.3.* *Atvieglojuma par apgādībā esošām personām palielināšana* 15](#_Toc357009515)

[2. Kopējā fiskālā ietekme un iespējamie kompensējošie pasākumi 17](#_Toc357009516)

[3. Ietekme uz mājsaimniecībām 20](#_Toc357009517)

[4. pasākumu plāns ienākumu nevienlīdzības mazināšanai 2014.gadam 21](#_Toc357009518)

# Tekstā lietotie saīsinājumi

**CSP –** Centrālā Statistikas pārvalde

**ES** – Eiropas Savienība

**FM –** Finanšu ministrija

**IIN** – iedzīvotāju ienākuma nodoklis

**IKP** – iekšzemes kopprodukts

**LM –** Labklājības ministrija

**MK** – Ministru kabinets

**NĪN** – nekustamā īpašuma nodoklis

**PVN** – pievienotās vērtības nodoklis

**VID** – Valsts ieņēmumu dienests

**VSAOI** – valsts sociālās apdrošināšanas obligātās iemaksas

# Terminu definīcijas

**Apgādībā esošās personas** – personas, par kuru uzturēšanu nodokļa maksātājs drīkst samazināt ar nodokli apliekamo ienākumu, ja šai personai nav piešķirta pensija un tā nesaņem pensiju saskaņā ar likumu "Par valsts pensijām", izņemot apgādnieka zaudējuma pensiju. Šīs personas ir:

1. nepilngadīgi bērni;
2. bērni, kas turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai;
3. nestrādājoši laulātie;
4. nestrādājoši vecāki un vecvecāki;
5. mazbērni vai audzināšanā paņemti bērni, ja no viņa vecākiem nav iespējams piedzīt uzturnaudu (alimentus), arī tikmēr, kamēr viņš turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai;
6. nepilngadīgi brāļi un māsas, kā arī brāļi un māsas, kamēr tie turpina vis­pā­rējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai, ja viņiem nav darbaspējīgu vecāku;
7. apgādībā esošu personu apgādājamie;
8. personas, kuru labā pēc tiesas sprieduma no maksātāja tiek piedzīta uzturnauda (alimenti);
9. maksātāju aizbildnībā vai aizgādnībā esošas personas.

**Darbaspēka nodokļi** **–** nodokļu un maksājumu kopums, kurā ietilpst gan darba devēja, gan darba ņēmēja VSAOI un IIN, ņemot vērā neapliekamo minimumu un nodokļa atvieglojumu par apgādībā esošām personām, nodokļa papildu atvieglojumus un atsevišķus attaisnotos izdevumus.

**Darbaspēka nodokļu netiešā likme** (*implicit tax rate*) – ieturētā IIN un darba ņēmēja VSAOI summas attiecība pret atalgojumu pirms nodokļu nomaksas. Šis rādītājs atspoguļo gan nominālās nodokļu likmes, gan atvieglojumus, gan arī nodokļu administrācijas efektivitāti.

**Neapliekamais minimums** – fiziskas personas ienākuma daļa, kuru neapliek ar IIN. Neapliekamā minimuma apmēru Latvijā nosaka Ministru kabinets.

**Nodokļa plaisa jeb ķīlis** (*tax wedge*) – atšķirība starp darba devēja darbaspēka iz­maksām un nodarbinātā neto darba samaksu. To aprēķina kā darba nodokļu (IIN un darba ņē­mēja un darba devēja VSAOI) procentuālo attiecību pret kopējām darbaspēka izmaksām. Kopējās darbaspēka izmaksas veido darba algas pirms nodokļu nomaksas un darba devēja VSAOI summa. Šis rādītājs raksturo starpību starp darba ņēmēja nopelnīto un to cik šis darbaspēks izmaksā darba devējam[[1]](#footnote-1).

# Ievads

Informatīvas ziņojums „Priekšlikumi ienākumu nevienlīdzības mazināšanai” (turpmāk tekstā – Informatīvais ziņojums) izstrādāts ar **mērķi** mazināt ienākumu nevienlīdzību, samazinot darbaspēka nodokļu slogu zemāk atalgotajam darbaspēkam un ģimenēm ar bērniem, kas savukārt var mazināt nabadzības, bezdarba riskus mazāk kvalificētam darbaspēkam, kā arī mazināt ēnu ekonomiku un motivāciju izvairīties no nodokļu nomaksas, pie tam veicināt ekonomisko aktivitāti un dzimstību (skat. papildu informāciju pielikumā).

Informatīvā ziņojuma mērķis tiks sasniegts, realizējot šādus pasākumus:

* minimālās darba algas paaugstināšana,
* diferencēta ar IIN neapliekamā minimuma paaugstināšana zemo algu saņēmējiem;
* atvieglojuma par apgādībā esošām personām palielināšana.

Šīs izmaiņas skatītas kontekstā ar jau likumā „Par iedzīvotāju ienākuma nodokli” iestrādātajām IIN likmes izmaiņām. VSAOI likmes ir tieši saistītas ar sociālā budžeta ilgtspēju un līdz ar to ar lielākiem riskiem nekā IIN, tāpēc šo likmju izmaiņas šajā ziņojumā netiek apskatītas.

Ņemot vērā, ka visaugstākais nabadzības risks pēc mājsaimniecību tipa ir nepilnām ģimenēm un ģimenēm ar trīs un vairāk bērniem, kurām ir lielāks risks negūt darba ienākumus bezdarba un sociālās atstumtības dēļ, kompensējošie mehānismi būtu papildināmi ar mērķētāku transfertu sistēmu, kombinējot to ar citām mērķētām valsts sniegtā atbalsta formām.

Jāatzīmē, ka 2013.gada 16.aprīlī Ministru kabineta sēdē apstiprināts Veselības ministrijas izstrādātais koncepcijas projekts par veselības aprūpes sistēmas finansēšanas modeli, kas paredz plānveida veselības aprūpes saņemšanu sasaistīt ar „veselības nodokļa” nomaksu. Taču, tā kā pašreiz nav skaidrs kā „veselības nodoklis” tiks piemērots, tas šajā informatīvajā ziņojumā netiek apskatīts.

Dažādas sabiedrības grupas algas nodokļu izmaiņas ietekmē atšķirīgi, jo indivīdu reakcija uz neto algas izmaiņām ir ļoti atšķirīga un ir atkarīga gan no ienākuma lieluma, gan ģimenes stāvokļa u.c. apsvērumiem. Nodokļi ietekmē lēmumus par dalību darba tirgū, darba stundām, piepūli, kā arī ilgtermiņa lēmumus par izglītību un profesiju. Darbaspēka nodokļu slogs ietekmē arī lēmumu par izvairīšanos no nodokļu nomaksas (ēnu ekonomiku), kā arī veidu kādā saņemt papildus labumus saistībā ar darbu, piemēram, dodot priekšroku dienesta automašīnai nevis algas pielikumam. Tas ir viens no pamatojumiem veidot darbaspēka nodokļu politiku atšķirīgu dažādām iedzīvotāju grupām.

Darbaspēka nodokļi ietekmē gan darbaspēka pieprasījumu, gan piedāvājumu, jo rada starpību starp darba devēja izmaksām un darba ņēmēja neto atalgojumu. Darbaspēka nodokļi ietekmē arī pārējos darba tirgus un sociālos regulējumus, piemēram, minimālo algu, pabalstus u.tml.

Darba devēju darbaspēka nodokļi ietekmē tādā apmērā, kādā tie tiek pārnesti uz viņa izmaksām – tie sadārdzina darbaspēku un samazina tā produktīvas izmantošanas iespējas. Būtiska ir arī starptautiskā nodokļu konkurence.

# Priekšlikumi ienākumu nevienlīdzības mazināšanai

Lai mazinātu Baltijas valstu konkurenci par investīcijām un darba vietām, 2012.gada 24.maijā Saeima galīgajā lasījumā kā steidzamus atbalstīja grozījumus likumā „Par iedzīvotāju ienākuma nodokli”, kas paredz pakāpeniski samazināt IIN likmi: no 2013.gada 1.janvāra no 25% uz 24%, 2014.gadā uz 22%, bet 2015.gadā uz 20% (pašreiz IIN likme Lietuvā ir 15%, bet Igaunijā – 21%, pie tam paredzēts, ka no 2015.gada IIN likme Igaunijā būs 20%).

**1.att. IIN likmes izmaiņas Baltijas valstīs**

***Avots:*** Latvijas, Lietuvas un Igaunijas finanšu ministriju dati

Tomēr, lai gan IIN likme tiek mazināta visiem vienādi, proporcionāli tā vairāk ietekmē darba ņēmējus ar atalgojumu virs vidējā. Tādējādi tas mērķtiecīgāk ietekmē produktīvāko darbinieku darba algas, tomēr nerisina ienākumu nevienlīdzības problēmas.

2013.gada 21.februāra sanāksmē, ko organizēja finanšu ministrs A.Vilks kopā ar labklājības ministri I.Viņķeli, kā arī valdības sociālajiem un sadarbības partneriem, tika apskatīti šādi priekšlikumi (skat. 1.tabulā) ienākumu nevienlīdzības mazināšanai.

**1.tab. Priekšlikumi ienākumu nevienlīdzības mazināšanai**

|  |  |  |  |
| --- | --- | --- | --- |
|  | **2013** | **2014** | **2015** |
| *LVL* *mēnesī* | *LVL**mēnesī* | *EUR mēnesī* | *LVL* *mēnesī* | *EUR mēnesī* |
| Minimālā darba alga | 200 | **225** | **320** | **232** | **330** |
| Neapliekamais minimums | 45 | **Līdz 84** | **Līdz 120** | **Līdz 91** | **Līdz 130** |
| Atvieglojums par apgādībā esošu personu | 80\* | **98** | **140** | **112** | **160** |

\* No 2013.gada 1.jūlija (līdz tam 70 lati mēnesī)

## *Minimālās mēneša darba algas paaugstināšana*

Saskaņā ar Ministru kabineta 2011.gada 17.maija noteikumiem Nr.390 „Minimālās mēneša darba algas noteikšanas un pārskatīšanas kārtība” Labklājības ministrijai kopīgi ar Finanšu ministriju un Ekonomikas ministriju katru gadu jāizvērtē ekonomiskā situācija valstī un jāizstrādā priekšlikums par minimālās mēneša darba algas apmēru. Izstrādāto priekšlikumu par minimālās mēneša darba algas apmēru 2014.gadā Labklājības ministrijai līdz 2013.gada 1.jūnijam ir jāiesniedz saskaņošanai Nacionālās trīspusējās sadarbības padomē.

Labklājības ministrija ir sagatavojusi informatīvo ziņojumu „Priekšlikumi par minimālās mēneša darba algas apmēru 2014.gadā”, kurā analizēts minimālās mēneša darba algas apmēra pārskatīšanas pamats un kārtība. Tāpēc šajā informatīvā ziņojumā šī priekšlikuma pamatojums vēlreiz netiks apskatīts.

2013.gada 25.aprīļa sēdē Nacionālā trīspusējā sadarbības padome vienojās atbalstīt valdības priekšlikumu par minimālās mēneša darba algas palielināšanu līdz 225 latiem no 2014.gada 1.janvāra.

2.tabulā redzama fiskālā ietekme uz valsts kopbudžetu un valsts fondēto pensiju shēmu, ja minimālo mēneša darba algu paaugstina no 200 uz 225 latiem mēnesī (Finanšu ministrijas atbalstītais variants).

**2.tab. Fiskālā ietekme uz valsts kopbudžetu un valsts fondēto pensiju shēmu 2014.gadā no minimālās darba algas paaugstināšana** (no 200 uz 225 latiem mēnesī), *milj. latu*

|  |  |  |  |  |  |
| --- | --- | --- | --- | --- | --- |
|  | **Pamat-budžets** | **Pašvaldību budžeti** | **Speciālais budžets** | **Valsts fondēto pensiju shēma** | **KOPĀ** |
| Darba samaksas fonda pieaugums | -5,94 | -3,23 |  |  | **-9,17** |
| Valsts mērķdotācija pašvaldībām | -0,58 |  |  |  | **-0,58** |
| IIN ieņēmumi | +1,51 | +6,05 |  |  | **+7,56** |
| VSAOI ieņēmumi, *tai skaitā* |  |  |  |  |  |
|  Darba devēja VSAOI | -1,57 | -0,78 | +8,33 | +0,97 | **+6,95** |
|  Darba ņēmēja VSAOI |  |  | +3,80 | +0,44 | **+4,25** |
| **KOPĀ** | **-6,58** | **+2,04** | **+12,13** | **+1,42** | **+9,01** |

***Avots***: Finanšu ministrijas novērtējums

## *Neapliekamā minimuma diferencēšana*

Latvijas ekonomikas lejupslīdes rezultātā tika pārtraukta uzsāktā IIN sloga pakāpeniskā mazināšana iedzīvotājiem ar zemiem ienākumiem: no 2009.gada 1.jūlija ar IIN neapliekamais minimums tika samazināts no 90 uz 35 latiem mēnesī, bet no 2010.gada 1.janvāra IIN likme palielināta no 23% uz 26%.

2011.gadā IIN likme tika samazināta par 1 procentpunktu, t.i. no 26% uz 25%, un nedaudz palielināts ar nodokli neapliekamais minimums no 35 uz 45 latiem mēnesī, tai pašā laikā darba ņēmēja VSAOI likme tika palielināta par 2 procentpunktiem no 9% uz 11 procentiem.

**2.att. Neapliekamā minimuma un atvieglojuma par apgādībā esošām personām izmaiņas Latvijā 1994.-2013.gadā**

***Avots:*** Finanšu ministrija

Tomēr joprojām Latvijā ar IIN neapliekamais minimums ir gandrīz divas reizes zemāks kā tas ir pārējās Baltijas valstīs.

**3.att. Neapliekamā minimuma un atvieglojuma par apgādībā esošām personām apmērs Baltijas valstīs 2013.gadā**

\* Latvijā – atvieglojums par apgādībā esošām personām no 01.07.2013. tiek paaugstināts uz 80 latiem mēnesī (līdz tam 70 lati mēnesī)

\*\* Lietuvā – neapliekamais minimums tiek piemērots proporcionāli ienākumu līmenim, t.i.:

* 5 640 liti gadā jeb 95,88 lati mēnesī, ja darbinieka ienākumi nepārsniedz 9 600 liti gadā jeb 163 latus mēnesī;
* ja ienākumi ir no 9 600 līdz 37 800 litiem gadā jeb no 163 līdz 643 latiem mēnesī, tad to aprēķina pēc formulas = 5 640 liti/12-0,2\*(darbinieka ienākums – 9 600 liti/12);
* netiek piemērots, ja darbinieka ienākumi pārsniedz 37 800 liti gadā jeb 643 latus mēnesī.

\*\*\* Igaunijā – atvieglojumu par bērniem piemēro, sākot no otrā bērna

***Avots:*** Latvijas, Lietuvas un Igaunijas Finanšu ministriju dati

Lai mērķtiecīgi mazinātu nodokļu slogu tieši zemo algu saņēmējiem, Finanšu ministrija ierosina ieviest diferencētu neapliekamo minimumu, līdzīgi kā tas ir Lietuvā. Lai nepasliktinātu esošo situāciju pārējiem nodokļu maksātājiem, paredzēts, ka tiks saglabāts esošais neapliekamais minimums 45 latu mēnesī apmērā.

**Diferencētā neapliekamā minimuma piemērošana:**

1. darba vietā, kur iesniegta algas grāmatiņa, tāpat kā līdz šim tiek piemērots mēneša neapliekamais minimums 45 latu mēnesī apmērā (uzņēmumiem nav jāveic izmaiņas grāmatvedības programmās). Ņemot vērā, ka personai vienlaicīgi var būt vairāki ienākumu avoti, kas ietekmē neapliekamā minimuma apmēru, kā arī to, ka, it īpaši personām, kas samaksu saņem atkarībā no nostrādātajām stundām, ienākumi var svārstīties pa mēnešiem gada ietvaros, bet IIN taksācijas periods ir gads, tādējādi, lai izvairītos no situācijas, kad cilvēkam veidojas neliels IIN parāds VID, diferencētais neapliekamais minimums tiks piemērots pēc taksācijas gada beigām;
2. gada beigās VID apkopo informāciju par nodokļa maksātāja gada laikā gūtajiem ienākumiem un veic neapliekamā minimuma pārrēķinu. Fiziskām personām, kuru ienākumus veido tikai tādi ienākuma veidi, par kuriem jau šobrīd VID saņem informāciju no citiem avotiem (piemēram, darba alga, no kuras darba devējs aprēķina un ieskaita budžetā IIN), vienu reizi dzīvē ir jāiesniedz VID informācija par bankas konta numuru, uz kuru pārskaitīt neapliekamā minimuma atmaksu. Fiziskām personām, kas veic saimniecisko darbību jeb saņem cita veida ienākumus, kas rada pienākumu iesniegt ikgadējo iedzīvotāju ienākuma nodokļa deklarāciju, tāpat kā līdz šim saglabāsies esošā kārtība. Administratīvais slogs minimāli palielināsies tikai tām fiziskām personām. kas kvalificēsies IIN atmaksai neapliekamā minimuma pārrēķina rezultātā, taču līdz šim nebūs paziņojušas VID savu bankas kontu, uz kuru saņemt atmaksu.

**3.tab. Gada neapliekamais minimums aprēķināšanas algoritms\***

|  |  |
| --- | --- |
| **Gada ienākums (GI)** | **Gada neapliekamais minimums (GNM)** |
| Līdz 2 700 LVL/gadā (*225 LVL/mēnesī x 12*)  | GNM = 1 008 LVL/gadā (84 LVL/mēnesī) |
| No 2 700,01 līdz 4 800 LVL/gadā(*no 225,01 LVL/mēnesī x 12 līdz 400 LVL/mēnesī x 12*)   | GNM = [1 008 – 0,22\*\* x (GAI – 2 700)], bet ne mazāk kā 540 LVL/gadā (45 LVL/mēnesī) |
| Virs 4 800,01 LVL/gadā(*400,01 LVL/mēnesī x 12*) | GNM = 540 LVL/gadā (45 LVL/mēnesī)  |

\* Pieņemot, ka minimālā darba alga no 2014.gada 1.janvāra ir 225 LVL/mēnesī

\*\* Koeficients 0,22 = (84-45)/(400-225) jeb par cik latiem samazinās neapliekamais minimums, ja darba alga pieaug par 1 latu, pie nosacījuma, ka pie minimālā sliekšņa 225 LVL/mēnesī neapliekamais minimums ir 84 LVL/mēnesī, bet pie maksimālā sliekšņa 400 LVL/mēnesī neapliekamais minimums ir 45 LVL/mēnesī.

Kur: **GI** – nodokļa maksātāja gada laikā gūtais ienākums, kurā ieskaita:

1. Latvijas Republikā gūto ienākumu, tai skaitā:
	1. ienākumu no algota darba, slimības pabalstus, , kā arī citus apliekamos ienākumus, kas nav ienākums no saimnieciskās darbības, tai skaitā, konkursos un sacensībās saņemtās balvas, kā arī autoratlīdzības (honorārus), no kurām atņemti autoru izdevumi, izņemot valsts pensijas, jo tām piemēro pensionāru neapliekamo minimumu;
	2. ienākumu, kuram tiek piemērota samazinātā nodokļa likme, tai skaitā, ienākumu no kokmateriālu un augoša meža atsavināšanas, ienākumu no valsts vai Eiropas Savienības atbalsta summām par saimnieciskās darbības ierobežojumiem meža īpašniekiem, kuriem meža apsaimniekošana nav saimnieciskās darbības veids, kā arī ienākumus no kapitāla, kas nav kapitāla pieaugums (dividendes un procentu ienākumi), no kuriem atņemti izdevumi, kas saistīti ar ienākumu gūšanu;
	3. saimnieciskās darbības ienākumu, ja nodokļa maksātājs kārto grāmatvedību vienkāršā vai divkāršā ieraksta sistēmā;
	4. ienākumu no kapitāla pieauguma no kapitāla aktīva atsavināšanas, ja izmaksas vietā nav ieturēts IIN;
2. ārvalstīs gūto ienākumu.

**GAI** – nodokļa maksātāja gada apliekamais ienākums**,** kuram tiek piemērots mēneša neapliekamais minimums (viss iepriekš uzskaitītais, izņemot 1.2. un 1.4.punktu).

**GNM** –gada neapliekamais minimums

***Avots:*** Finanšu ministrija

Nodokļa maksātājiem tāpat kā līdz šim likumdošanā paredzētajā kārtībā ir tiesības arī uz citiem nodokļa atvieglojuma veidiem – atvieglojumu par apgādībā esošām personām, neapliekamo minimumu personām, kurām piešķirta pensija, atvieglojumiem par invaliditāti u.c..

|  |
| --- |
| **1.piemērs****Nodokļu maksātājs A.Kalniņš strādā algotā darbā pie darba devēja X un saņem minimālo darba algu 225 LVL/mēnesī. Papildus ienākumus A.Kalniņš nesaņem. Darba vietā ir iesniegta algas nodokļa grāmatiņa un tiek piemērots neapliekamais minimums 45 LVL/mēnesī apmērā. A.Kalniņam nav apgādībā esošu personu.**A.Kalniņa gada ienākums ir:**GI** = 225 LVL/mēnesī x 12 = 2 700 LVL/gadā Tā kā **GI 2 700 LVL gadā =** 2 700 LVL/gadā, tad A.Kalniņam ir tiesības uz maksimālo gada neapliekamo minimumu 1 008 LVL/gadā (84 LVL/mēnesī). VID veic IIN pārrēķinu un pārmaksāto nodokli atmaksā A.Kalniņam uz bankas kontu: **IIN** (*aprēķins uzņēmuma grāmatvedībā*)= (225 – 225 x 11% – 45) x 22% = = **34,16 LVL/mēnesī** (409,92 LVL/gadā)**IIN** (*VID pārrēķins*)=(225 x 12 – 225 x 12 x 11% – 1 008) x 22% = **306,90 LVL/gadā** **IIN pārmaksa** = 409,92 – 306,90 = **103,02 LVL**   **2.piemērs****Nodokļu maksātājs A.Kalniņš strādā algotā darbā pie darba devēja X un saņem darba algu 360 LVL/mēnesī. Papildus A.Kalniņš saņem dividendes no uzņēmuma Y 300 LVL/gadā. Darba vietā ir iesniegta algas nodokļa grāmatiņa un tiek piemērots neapliekamais minimums 45 LVL/mēnesī apmērā. A.Kalniņam nav apgādībā esošu personu.**A.Kalniņa gada ienākums ir:**GI** = 360 LVL/mēnesī x 12 + 300 LVL/gadā = **4 620 LVL/gadā** Tā kā 4 800 LVL/gadā>**GI 4 620 LVL/gadā** > 2 700 LVL/gadā, tad gada neapliekamo minimumu aprēķina pēc formulas (*aprēķinot GNM, dividendes netiek ņemtas vērā, jo tām neapliekamais minimums netiek piemērots*): **GNM**= [1 008 – 0,22 x (360 x 12 – 2 700)] = **651,60 LVL/gadā** (54,30 LVL/mēnesī)VID veic IIN pārrēķinu un pārmaksāto nodokli atmaksā A.Kalniņam uz bankas kontu: **IIN** (*aprēķins uzņēmuma grāmatvedībā*)= (360 – 360 x 11% – 45) x 22% = = **60,59 LVL/mēnesī** (727,08 LVL/gadā)**IIN** (*VID pārrēķins*)=(360 x 12 – 360 x 12 x 11% – 651,60) x 22% = **702,50 LVL/gadā** **IIN pārmaksa** = 727,08 – 702,50 = **24,58 LVL** **3.piemērs** **Nodokļu maksātājs A.Kalniņš strādā algotā darbā pie darba devēja X un saņem minimālo darba algu 225 LVL/mēnesī. Papildus A.Kalniņš saņem dividendes no uzņēmuma Y 3000 LVL/gadā. Darba vietā ir iesniegta algas nodokļa grāmatiņa un tiek piemērots neapliekamais minimums 45 LVL/mēnesī apmērā. A.Kalniņam nav apgādībā esošu personu.**A.Kalniņa gada ienākums ir:**GI** = 225 LVL/mēnesī x 12 + 3000 LVL/gadā = **5 700 LVL/gadā** Tā kā **GI 5 700 LVL/gadā** > 4 800 LVL/gadā, tad A.Kalniņam tiek piemērots neapliekamais minimums 45 LVL/mēnesī un tā rezultātā IIN pārmaksa neveidojas.  |

***Avots:*** Finanšu ministrijas aprēķini

**4.tab. Fiskālā ietekme uz valsts kopbudžetu 2015.gadā** (ar viena gada nobīdi)

**no neapliekamā minimuma diferencēšanas**

|  |  |  |  |
| --- | --- | --- | --- |
| **Darba alga,** *LVL/mēn.* | **Iedzīvotāju skaits,** | **Neapliekamais minimums,** *LVL/mēn.* | **Fiskālā ietekme\*,** *milj. latu* |
| *tūkst.* | % | Pamat-budžets | Pašvaldību budžeti | **KOPĀ** |
| Līdz 50 | 34,4 | 4% | 84 | - | - | **-** |
| 50-100 | 47,4 | 6% | 84 | -0,06 | -0,26 | **-0,32** |
| 100-200 | 122,0 | 16% | 84 | -2,03 | -8,13 | **-10,16** |
| 200-300 | 137,4 | 18% | 79 | -1,97 | -7,86 | **-9,83** |
| 300-400 | 95,7 | 12% | 57 | -0,48 | -1,91 | **-2,39** |
| Virs 400 | 341,7 | 44% | 45 | 0,00 | 0,00 | **0,00** |
| **KOPĀ** | **778,6** | **100%** |  | **-4,54** | **-18,17** | **-22,71** |

***Avots:*** Finanšu ministrijas aprēķini

**Diferencētā neapliekamā minimuma administrēšanas riski:**

* iespēja precizēt deklarācijas par 3 iepriekšējiem taksācijas periodiem – risks atmaksāt par daudz, ja persona saņem pārmaksu un tad precizē deklarāciju, palielinot gada ienākumus;
* pieaug VID apstrādājamo datu apjoms un administrēšanas izmaksas. Pēc VID provizoriskajiem aprēķiniem papildus nepieciešamas finansējums: 2014.gadā informācijas sistēmu pilnveidošanai 25 320 - 30 765 latu apmērā, bet 2015.gadā un turpmāk 1 772 - 2 154 latu apmērā; uzturēšanas izmaksas papildus štata vietām 2015.gadā 1 009 060 latu apmērā, bet 2016.gadā un turpmāk – 946 985 latu apmērā. (skat.5.tab.);
* tā kā nodokļa maksātājs nodokļa pārmaksu varēs atgūt «ar viena gada nobīdi» par visu taksācijas periodu, tas ietekmēs naudas plūsmu gan fiziskām personām, gan budžetā.

**5.tab. VID administrēšanas izmaksas, ieviešot diferencēto neapliekamo minimumu**

|  |  |
| --- | --- |
|  | **Izmaksas (ieskaitot PVN),** *LVL gadā* |
| **2014** | **2015**  | **Turpmākajos gados** |
| 1. **Informācijas sistēmu pilnveidošanas izmaksas,** tai skaitā:
 | **25 320 - 30 765** | **1 772-2 154** | **1 772-2 154** |
| * 1. ***Nodokļu informācijas sistēma (NIS)\****

(ja tiek realizēta arī funkcionalitāte, kas nodrošina automātiska lēmuma par atmaksu un sagatavotā maksājuma izveidošanu, kā arī NIS pārskatu izveidošanu par gadījumiem, kad pēc atmaksas deklarācijas izveidošanas ir mainījušies neapliekamā minimuma piemērošanas nosacījumi) | 1. 597
 |  |  |
| * 1. ***Datu noliktavas sistēma (DNS)***

Jauna DNS pārskata izveidošana | 2 723 - 8 168 |  |  |
| 1. **Uzturēšanas izmaksas papildus štata vietām** (65 papildus štata vietām)
 |  | **1 009 060** | **946 985** |
| **KOPĀ** | **25 320 - 30 765** | **1 010 832 – 1 011 214** | **948 757 – 949 139** |

***\**** Risinājuma vērtējumā tiek pieņemts, ka netiks veidota jauna ievadforma, ar kuras palīdzību nodokļu maksātājam būtu iespējams deklarēt vēlamo kontu pārmaksātā nodokļa saņemšanai, kā arī to, ka progresīvā gada neapliekamā minimuma atmaksas apstrāde NIS tiks veikta, pamatojoties uz IIN gada deklarācijas funkcionalitāti, kā arī esošo lēmuma formu par nodokļa atmaksu, novirzīšanu parādu segšanai, novirzīšanu avansa maksājumiem.

***Avots:*** VID provizoriskie aprēķini

Kā redzams 4.attēlā, diferencētā neapliekamā minimuma ieviešana nodrošinātu IIN sistēmas lielāku progresivitāti, kas vairāk ietekmēs tos strādājošos, kuri saņem zemākas algas.

**4.att. Darbaspēka nodokļu netiešā likme, ieviešot diferencētu neapliekamo minimumu**

***Avots:*** Finanšu ministrijas aprēķini

## *Atvieglojuma par apgādībā esošām personām palielināšana*

Atvieglojums par apgādībā esošām personām, no kuriem lielākā daļa ir bērni, sniedz atbalstu ģimenēm ar bērniem, jo palielina strādājošo vecāku neto atalgojumu. Tomēr jāatzīmē, ka, pieaugot gan neapliekamajam minimumam, gan atvieglojumam par apgādībā esošām personām, parādās atsevišķas mazatalgotu iedzīvotāju kategorija, kas nevar pilnībā izmantot piedāvātos atvieglojumus, t.i., tas nerada papildus ieņēmumus strādājošajam. Papildus jāatzīmē, ka šis atvieglojums neskar tādu darba tirgus riska grupu, kā jauniešus bez darba pieredzes un pirmspensijas vecuma iedzīvotājus, to darba atalgojumu un motivāciju, jo lielākoties šīm grupām ir mazāk apgādājamo.

Nacionālā attīstības plāna 2014.-2020.gadam prioritātes „Cilvēka drošumspēja” rīcības virzienā „Stabili pamati tautas ataudzei” noteiktajam uzdevumam (270.rindkopa) ir paredzēta nodokļu sistēmas pilnveidošana, lai atbalstītu personu ar bērniem iesaisti darba tirgū: a) iedzīvotāju ienākuma nodokļa atvieglojumu par apgādībā esošu personu likmes paaugstināšana, paredzot to vismaz 50% apmērā no minimālās mēneša darba algas; b) neapliekamā minimuma paaugstināšana atkarībā no apgādājamo bērnu skaita un ienākumu līmeņa; c) attaisnoto izdevumu limita un satura pārskatīšana.

Saskaņā ar Ministru kabineta 2012.gada 16.augusta ārkārtas sēdes protokola Nr.46 11.§ 6.punktu, lai atbalstītu ģimenes ar bērniem un ņemot vērā reālās budžeta iespējas, valdība ir apņēmusies atbalstīt atvieglojuma par apgādībā esošu personu palielināšanu no 2013.gada 1.jūlija no līdzšinējiem LVL 70 uz LVL 80 mēnesī.

Atvieglojums par apgādībā esošām personām Latvijā ir zemāks kā Igaunijā (101 lats mēnesī), tomēr jāņem vērā, ka Igaunijā atvieglojumu par apgādībā esošām personām piemēro tikai sākot no otrā bērna.Savukārt Lietuvā atvieglojumu par apgādībā esošām personām piemēro: par pirmo bērnu 100 liti jeb 20 lati mēnesī un par otro un katru nākamo bērnu 200 liti jeb 41 lats mēnesī.

**6.tab. Fiskālā ietekme uz valsts kopbudžetu 2014.gadā, palielinot**

**atvieglojumu par apgādībā esošām personām**

|  |  |  |
| --- | --- | --- |
|  | **Atvieglojums par apgādībā esošu personu**, *LVL mēnesī* | **Fiskālā ietekme\***, *milj. latu* |
| Pamatbudžets | Pašvaldību budžeti | **KOPĀ** |
| No 01.07.2013. | 80 | Jau ņemta vērā izstrādājot valsts budžetu 2013.-2015.gadam |
| No 01.01.2014.\*\* | 98 | -2,45 | -9,79 | **-12,24** |
| No 01.01.2015.\*\* | 112 | -1,57 | -6,28 | **-7,85** |

\* Tīrā viena gada ietekme, ņemot vērā viena mēneša nobīdi, kad darba algas par decembri tiek maksātas janvārī

\*\* Ņemot vērā IIN likmes izmaiņas, diferencētā NM ieviešanu

***Avots:*** Finanšu ministrijas aprēķini

Kā redzams 5.attēlā, atvieglojuma par apgādībā esošu personu paaugstināšana samazinātu darbaspēka nodokļu slogu, it īpaši ģimenēm ar bērniem.

**5.att. Darbaspēka nodokļu netiešā likme, palielinot atvieglojumu par apgādībā esošām personām\***

\* Ņemot vērā IIN likmes samazinājumu, minimālās darba algas paaugstināšanas priekšlikumu un neapliekamā minimuma diferencēšanas priekšlikumu)

***Avots:*** Finanšu ministrijas aprēķini

# Kopējā fiskālā ietekme un iespējamie kompensējošie pasākumi

Visu iepriekš minēto priekšlikumu fiskālā ietekme ir apkopota 7.tabulā.

**7.tab. Fiskālā ietekme uz valsts kopbudžetu un valsts fondēto pensiju shēmu,** *milj. latu*

|  |  |  |
| --- | --- | --- |
| **Gads** | **Priekšlikums** | **Fiskālā ietekme,** *milj. latu* |
| Pamat-budžets | Pašval-dību budžeti  | Speciā-lais budžets | Valsts fondēto pensiju shēma | **KOPĀ** |
| **2014** | **Minimālās algas paaugstināšana** (no 200 uz 225 LVL mēnesī) | -6,58 | +2,04 | +12,13 | +1,42 | **+9,01** |
| **Atvieglojuma par apgādībā esošām personām palielināšana** (no 80 uz 98 LVL mēnesī) | -2,45 | -9,79 |  |  | **-12,24** |
| **VID informācijas sistēmu pielāgošanas izmaksas**, lai ieviestu diferencētu neapliekamo minimumu | -0,03 |  |  |  | **-0,03** |
| **2015** | **Neapliekamā minimuma diferencēšana** (no 45 uz 45-84 LVL mēnesī; ietekme ar viena gada nobīdi) | -4,54 | -18,17 |  |  | **-22,71** |
|  | + VID uzturēšanas izdevumu pieaugums papildus štata vietām + VID informācijas sistēmu uzturēšanas izmaksas | -1,01-0,002 |  |  |  | **-1,01****-0,002** |
|  | **Atvieglojuma par apgādībā esošām personām palielināšana** (no 98 uz 112 LVL mēnesī) | -1,57 | -6,28 |  |  | **-7,85** |
| **2016** | **Neapliekamā minimuma diferencēšana** (no 45-84 uz 45-91 LVL mēnesī; ietekme ar viena gada nobīdi) | -6,03 | -24,13 |  |  | **-26,38** |
|  | + VID uzturēšanas izdevumu pieaugums papildus štata vietām+ VID informācijas sistēmu uzturēšanas izmaksas | -0,95-0,002 |  |  |  | **-0,95****-0,002** |

***Avots:*** Finanšu ministrijas aprēķini

Daļēji kopbudžeta ieņēmumu samazinājumu ilgtermiņā varētu kompensēt šādi e**konomiskie efekti**:

1. *nodarbinātības pieaugums*

Palielinoties starpībai starp darba algu, ko strādājošais saņem „uz rokas”, un summu, ko nestrādājoša persona var saņemt pabalstu veidā jeb tā saucamo „rezervācijas” algu, pieaug pašlaik nestrādājošo personu (gan bezdarbnieku, gan ekonomiski neaktīvo) motivācija iesaistīties darba tirgū. Tas gan pamatā attiecas uz to personu grupu, kuru „rezervācijas” algas līmenis ir zemāks par vidējo darba algu tautsaimniecībā.

Šāda papildus nodarbinātība palielina darbaspēka nodokļu ieņēmumus, jo palielinās nodokļu maksātāju skaits.

1. *netiešo nodokļu (PVN, akcīzes) ieņēmumu pieaugums*

IIN ieņēmumu samazinājumu daļēji kompensēs netiešo nodokļu ieņēmumu pieaugums lielāka patēriņa dēļ un tiešo nodokļu ieņēmumu pieaugums, pateicoties augstākam nodarbinātības līmenim un iespējamam peļņas pieaugumam, ko sekmē iekšējā pieprasījuma pieaugums (skat. 8.tab.). Ņemot vērā, ka daļu no papildu ieguvuma mājsaimniecības var novirzīt uzkrājumiem, kā arī patēriņa struktūru, var pieņemt, ka apliekamiem pirkumiem tiks tērēti 80% no iegūtās summas x 18% (aptuvenā likme no patēriņa cenu groza). Būtisks ierobežojums šim pozitīvajam ekonomiskajam efektam ir augstais importa īpatsvars Latvijas patēriņa struktūrā.

1. *ienākuma pieaugums (t.sk. ēnu ekonomika)*

Darbaspēka nodokļu sloga samazinājums var uzlabot arī Latvijas cenu konkurētspēju un pozīcijas ārvalstu tiešo investīciju piesaistē. Šāda attīstība var uzlabot Latvijas izaugsmes potenciālu, atdevi no tā varētu gaidīt vidējā termiņā.

**8.tab. Iespējamie kompensējošie pasākumi,** *milj. latu*

|  |  |  |  |
| --- | --- | --- | --- |
|  | **Fiskālā ietekme**  | **Ieguvums mājsaim-niecībām** | **Atgrie-zeniskie efekti (*PVN, akcīze*)** |
| **Minimālās algas paaugstināšana** (no 200 uz 225 LVL/mēnesī) | +9,01 | +38,60 *(budžeta iestādes**+5,94)* | **+3,47**\*\* *(budžeta iestādes +0,85\*)* |
| **Atvieglojuma par apgādībā esošām personām palielināšana** (no 80 uz 98 LVL/mēnesī) | -12,24 | +12,24 | **+1,76\*** |
| **Neapliekamā minimuma diferencēšana** (no 45 uz 45-84 LVL/mēnesī) | -22,71 | +22,71 | **+3,27\*** |

\* Pieņēmums, apliekamiem pirkumiem tiks tērēti 80% no iegūtās summas x 18% (aptuvenā likme no cenu patēriņa groza)

\*\* Privātajam sektoram – pieņēmums, ka reāls ienākuma pieaugums 50% saņēmēju x 18% (aptuvenā likme no cenu patēriņa groza)

***Avots:*** Finanšu ministrijas aprēķini

Tomēr, kā liecina novērtējums, ekonomiskie efekti tikai daļēji spēj segt jau ar likumu noteikto IIN likmes samazināšanu un plānotās izmaksas sakarā ar minimālās algas, neapliekamā minimuma un atvieglojuma par apgādībā esošām personām paaugstināšanu, tāpēc būtu jāpārdomā par papildus kompensējošiem risinājumiem.

Viens no variantiem pasaules praksē ir darbaspēka nodokļu samazinājumu kompensēt ar patēriņa un īpašuma nodokļu ieņēmumu pieaugumu, jo atbilstoši teorijai un empīriskiem pētījumiem to negatīvā ietekme uz izaugsmi ir būtiski mazāka. Tomēr Finanšu ministrijas Nodokļu politikas stratēģija 2011.-2014.gadam paredz, ka vidējā termiņā galvenās nodokļu likmes paliks nemainīgas, lai nodrošinātu stabilu un paredzamu vidi uzņēmējdarbības attīstībai pēckrīzes periodā. No 2013.gada 1.janvāra pašvaldībām jau ir tiesības noteikt nekustamā īpašuma nodokļa likmi 0,2-3% robežās. Tiek diskutēts arī par PVN samazināto likmju atcelšanu, tomēr, ņemot vērā šo preču un pakalpojumu sociālo jūtīgumu, tas nav izdarāms bez būtiskiem kompensējošiem pasākumiem, kas ievērojami samazinātu potenciālo ieguvumu no šāda soļa.

# Ietekme uz mājsaimniecībām

9.tabulā ir apkopota kopējā ietekme uz mājsaimniecībām.

**9.tab. Ietekme uz mājsaimniecībām\***

|  |  |  |  |  |  |  |
| --- | --- | --- | --- | --- | --- | --- |
|  | **Bruto alga,** *LVL/mēn.* | **Apgādā-jamo skaits** | **Alga pēc nodokļu nomaksas,** *LVL/mēn.*  | **Starpība,** *LVL/mēn.* | **Papildus pēc VID gada ienākumu apkopo-šanas,** *LVL/gadā* | **Kopējais ieguvums** |
| **2013** | **2014** | *LVL/gadā*  | **%** |
| **Minimālā alga** | **200/225** | 0 | 146,08 | 166,09 | 20,01 | 102,96 | **343,08** | **19,6%** |
| **200/225** | 1 | 164,08 | 187,65 | 23,57 | 102,96 | **385,80** | **19,6%** |
| **200/225** | 2 un vairāk | 178,00 | 200,25 | 22,25 | - | **267,00** | **12,5%** |
| **67% no vidējās algas\*\*** | **353** | 0 | 249,57 | 254,95 | 5,38 | 28,62 | **93,18** | **3,1%** |
| **353** | 1 | 267,57 | 276,51 | 8,94 | 28,62 | **135,90** | **4,2%** |
| **353** | 2 | 285,57 | 298,07 | 12,50 | 28,62 | **178,62** | **5,2%** |
| **353** | 3 | 303,57 | 314,17 | 10,60 | - | **127,20** | **3,5%** |
| **100% no vidējās algas\*\*** | **527** | 0 | 367,26 | 375,74 | 8,48 | - | **101,76** | **2,3%** |
| **527** | 1 | 385,26 | 397,30 | 12,04 | - | **144,48** | **3,1%** |
| **527** | 2 | 403,26 | 418,86 | 15,60 | - | **187,20** | **3,9%** |
| **527** | 3 | 421,26 | 440,42 | 19,16 | - | **229,92** | **4,5%** |
| **167% no vidējās algas\*\*** | **880** | 0 | 606,03 | 620,80 | 14,77 | - | **177,24** | **2,4%** |
| **880** | 1 | 624,03 | 642,36 | 18,33 | - | **219,96** | **2,9%** |
| **880** | 2 | 642,03 | 663,92 | 21,89 | - | **262,68** | **3,4%** |
| **880** | 3 | 660,03 | 685,48 | 25,45 | - | **305,40** | **3,9%** |

\* Ņemot vērā: IIN likmes samazinājumu no 24% 2013.gadā uz 22% 2014.gadā, minimālās algas paaugstināšanas (no 200 uz 225 LVL/mēnesī), atvieglojuma par apgādībā esošām personām palielināšanas (no 80 uz 98 LVL/mēnesī) un neap­liekamā minimuma diferencēšanas (no 45 uz 45-84 LVL/mēnesī) priekšlikumus. 2013.gadā aprēķinos ņemts vērā, ka atvieglojums par apgādībā esošām personām līdz 31.06.2013. ir 70 LVL/mēnesī, bet pēc 01.07.2013. – 80 LVL/mēnesī.

\*\* Vidējā darba alga pēc FM makroekonomikas prognozēm uz 2014.gadu

***Avots:*** Finanšu ministrijas aprēķini

Kā var redzēt 9.tabulā, ja tiktu realizēti visi iepriekšminētie pasākumi, tas vistiešākā veidā atstātu pozitīvu ietekmi uz zemāko algu saņēmēju rīcībā esošo ienākumu. Daļu no paredzamā ieguvuma mājsaimniecības saņems tikai pēc gada, kad VID rīcībā nonāks informācija par taksācijas periodā gūtajiem ienākumiem.

# pasākumu plāns ienākumu nevienlīdzības mazināšanai 2014.gadam

| Nr. p. k. | Pasākumi  | Fiskālā ietekme(milj. latu)  | Iesaistītās institūcijas | Termiņi | Prognozējamie rezultāti  | Normatīvie akti un normatīvo aktu grozījumi |
| --- | --- | --- | --- | --- | --- | --- |
| Uzdevums – mazināt strādājošo ienākumu nevienlīdzību |
| 1. | Paaugstināt minimālo darba algu no 2014.gada 1.janvāra no pašreizējiem 200 uz 225 LVL mēnesī | Kopējā ietekme uz 2014.gada valsts kopbudžetu **+9,01** milj. latu, tai skaitā:* valsts pamatbudžetā -6,58 milj. latu;
* pašvaldību budžetos +2,04 milj. latu;
* speciālais budžetā +12,13 milj. latu;
* valsts fondēto pensiju shēmā +1,42 milj. latu.
 | LM, FM | 2014.g. janvāris | Pieaugs zemo algu saņēmēju neto ienākumi, piemēram: 1. darbinieka, kas saņem minimālo darba algu (ja nav citi papildus ienākumi, bez apgā­dībā esošām perso­nām) neto ienā­kumi 2014.gadā, salīdzinot ar 2013.gadu pieaugs par 20%.
2. darbinieka, kas saņem 67% no vidējās darba algas (ja nav citi papildus ienākumi, bez apgādībā esošām personām) neto ienā­ku­mi 2014.gadā, salī­dzi­not ar 2013.gadu pieaugs par 3%.
 | Grozījumi MK 30.11.2010. noteikumos Nr.1096 „Noteikumi par minimālo mēneša darba algu un minimālo stundas tarifa likmi”  |
| 2. | Palielināt iedzīvotāju ienākuma nodokļa atvieglojumu par apgādībā esošām personām no 2014.gada 1.janvāra no 80 uz 98 LVL mēnesī. | Kopējā ietekme uz 2014.gada valsts kopbudžetu **-12,24**milj. latu (-2,45 milj. latu valsts pamatbudžetā un -9,79 milj. latu pašvaldību budžetos) | FM, LM | 2014.g. janvāris | Grozījumi MK 06.11.2012. noteiku­mos Nr.744 „Notei­kumi par mēneša neap­lie­kamā minimu­ma un nodokļa atvieglojuma apmēru iedzī­vo­tāju ienākuma nodokļa aprēķināšanai” |
| 3. | Ieviest diferencēto ar iedzīvotāju ienākuma nodokli neapliekamo minimumu no 2014.gada 1.janvāra no 45 uz 45-84 LVL mēnesī. | Kopējā ietekme uz 2015.gada valsts kopbudžetu **-22,71**milj. latu (-4,54 milj. latu valsts pamat­bu­dže­tā un -18,17 milj. latu pašvaldību budžetos). Pie tam provizoriskās VID administrēšanas izmaksas: 2014.gadā informācijas sistēmu pilnveidošanai 25 320 - 30 765 latu apmērā, bet 2015.gadā un turpmāk 1 772 - 2 154 latu apmērā; uzturēšanas izmaksas papildus štata vietām 2015.gadā 1 009 060 latu apmērā, bet 2016.gadā un turpmāk – 946 985 latu apmērā. | FM, VID | 2014.g. janvāris | Grozījumi MK 06.11.2012. noteikumos Nr.744 „Notei­kumi par mēneša neaplieka­mā minimuma un nodokļa atvieglojuma apmēru iedzī­vo­tāju ienākuma nodokļa aprēķināšanai” |

Finanšu ministrs A.Vilks

2013.05.22.

4562

Finanšu ministrijas Nodokļu analīzes departamenta

Nodokļu analīzes un prognozēšanas nodaļas vadītāja

Dace Avotiņa 67 083 920

Dace.Avotina@fm.gov.lv

1. OECD, Taxing Wages 2003-2004 Special feature: broadening the definition of the average worker. Paris [↑](#footnote-ref-1)